รัฐเตรียมออกมาตรการสินเชื่อบ้าน 0%
คลังเตรียมออกมาตรการสินเชื่อบ้าน 0% ผ่าน ธอส. ขยายฐานให้ผู้มีรายได้น้อยมีบ้านหลังแรก หลังถูกครหามาตรการลดหย่อนภาษีบ้านหลังแรกไม่เกิน 5 ล้านบาทอุ้มคนรวย
23 ก.ย. 2554

คลังเตรียมออกมาตรการสินเชื่อบ้าน 0% ผ่าน ธอส. ขยายฐานให้ผู้มีรายได้น้อยมีบ้านหลังแรก หลังถูกครหามาตรการลดหย่อนภาษีบ้านหลังแรกไม่เกิน 5 ล้านบาทอุ้มคนรวย
นายวิรุฬ เตชะไพบูลย์ รมช.คลัง เปิดเผยว่า จากการหารือกับธนาคารอาคารสงเคราะห์ (ธอส.) ได้ข้อสรุปเบื้องต้นเกี่ยวกับโครงการบ้านหลังแรกของธอส.ว่า จะมีการออกวงเงินสินเชื่อดอกเบี้ย 0%  แต่ยังไม่ได้ข้อสรุปว่าจะเป็นระยะเวลา 2 ปี หรือ 3 ปี เพื่อซื้อบ้านใหม่ บ้านเก่า หรือบ้านมือสอง รวมถึงซื้อทรัพย์สินเพื่อรอการขายจากสถาบันการเงิน (NPA) ในราคา 1-2 ล้านบาท  คาดว่าหากได้ข้อสรุปภายในสัปดาห์นี้  ก็จะสามารถเสนอเข้าสู่การพิจารณาของที่ประชุมคณะรัฐมนตรี (ครม.) ได้ในสัปดาห์หน้า
นายวิรุฬ กล่าวว่า สินเชื่อบ้าน 0% ที่จะออกมานั้น  เป็นการเน้นช่วยเหลือคนที่มีรายได้น้อย และเสริมมาตรการภาษีบ้านหลังแรกที่ ครม. เห็นชอบให้นำรายจ่ายที่เกิดจากบ้านหลังแรก 10% ของมูลค่าบ้าน มาหักลดหย่อนภาษีได้ในอัตราไม่เกิน 1 แสนต่อปี โดยคำนวณจากราคาบ้านไม่เกิน 5 ล้านบาท